РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 112-597/23

21. јул 2023. године

Б е о г р а д

На основу члана 27к став 9, у вези са ст. 1. и 3. истог члана Закона о буџетском систему („Службени гласник РС'', број 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др.закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др.закон, 138/22) и члана 65. став 3. Пословника Народне скупштине („Службени гласник РС“, број 20/12 – Пречишћени текст), Одбор за административно-буџетска и мандатно-имунитетска питања је, на 29.седници одржаној 21. јула2023. године, разматрао захтев Повереника за заштиту равноправности (21 Број: 112-597/23 од 30. марта 2023. године) и донео

О Д Л У К У

о давању сагласности Поверенику за заштиту равноправности за заснивање радног односа на неодређено време са новим лицима у 2023. години

1. Даје се сагласност Поверенику за заштиту равноправности за заснивање радног односа на неодређено време са седам нових лица, у звању:

- млађи саветник - 1 лице;

- саветник - 4 лица;

- самостални саветник - 1 лице;

- референт - 1 лице.

2. Запошљавање лица из тачке 1. ове одлуке, условљено је постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину опредељеним за рад Повереника за заштиту равноправности и Кадровским планом за 2023. годину, на који је Министарство финансија дало сагласност (акт Број: 119-05-00022/2023-03 од 22. фебруара 2023. године).

3. Ову одлуку доставити Поверенику за заштиту равноправности на даље поступање.

4. Ова одлука ступа на снагу даном доношења.

ПРЕДСЕДНИК ОДБОРА

Миленко Јованов

О б р а з л о ж е њ е

Повереник за заштиту равноправности (у даљем тексту: Повереник) је 30. марта 2023. године поднео Одбору за административно-буџетска и мандатно-имунитетска питања (у даљем тексту: Одбор) захтев за добијање сагласности за заснивање радног односа на неодређено време са седам нових лица.

У образложењу захтева је наведено да би се попуњавање слободних радних места извршило по унапред утврђеној динамици и приоритетима попуњавања, тако да структура запослених на крају 2023. године буде у складу са структуром запослених предвиђеном Кадровским планом Повереника за 2023. годину, на који је Министарство финансија дало сагласност (акт Број: 119-05-00022/2023-03 од 22. фебруара 2023. године).

У Стручној служби Повереника систематизована су радна места за 60 извршилаца док број извршилаца ангажованих на неодређено време у тренутку подношења захтева износи 36.

Попуњавање слободних радних места са наведеним бројем извршилаца уклапа се са средствима која су Законом о буџету Републике Србије за 2023. годину („Службени гласник РС“ бр. 138/22) одобрена Поверенику.

У образложењу је наглашено да је Народна скупштина на седници Другог ванредног заседања у Тринаестом сазиву, одржаној 27. фебруара 2023. године, донела Закључак поводом разматрања Редовног годишњег извештаја Повереника за 2021. годину којим је између осталог оцењено да је у циљу праћења стања у области заштите од дискриминације потребно ојачати кадровске капацитете Повереника. Такође, наведено је да се обим послова Повереника константно повећава у складу са обавезама Републике Србије у процесу евроинтеграција и обавезама из међународних докумената, али и због повећавања броја обраћања грађана и других субјеката. Током 2022. године Поверенику се обратило преко 3.000 грађана, поступано је у више од 2.000 предмета, од чега у 1.879 предмета по притужбама грађана. Поред надлежности Повереника одређених у члану 33. Закона о забрани дискриминације, Законом о изменама и допунама Закона о забрани дискриминације из 2021. године успостављена је нова надлежност Повереника која се односи на вођење евиденције о заштити од дискриминације, а коју чине подаци о предметима насталим у раду Повереника и подаци о анонимизованим правноснажним пресудама и одлукама донетим у вези са дискриминацијом и повредом начела једнакости, које судови достављају Поверенику. На крају образложења је напоменуто да је без јачања кадровских капацитета Повереника немогуће остварити циљеве које је Влада Републике Србије почетком 2022. године предвидела у Стратегији превенције и заштите од дискриминације за период 2022. -2030. година.

Одредбом члана 27 к став 1. Закона о буџетском систему прописано је да је у периоду од 1. јануара 2021. године до 31. децембра 2023. године корисницима јавних средстава дозвољено да без посебних дозвола и сагласности у текућој календарској години приме у радни однос на неодређено време и радни однос на одређено време у својству приправника до 70% укупног броја лица којима је престао радни однос на неодређено време по било ком основу у претходној календарској години (умањен за број новозапослених на неодређено време и одређено време у својству приправника у тој календарској години). Ставом 9. истог члана Закона, прописано је да се о заснивању радног односа на неодређено време и радног односа на одређено време у својству приправника изнад процента из наведеног става 1. овог члана у службама Народне скупштине, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенције за спречавање корупције, Комисије за контролу државне помоћи, Републичке комисије за заштиту права у поступцима јавних набавки, Комисије за заштиту конкуренције, Комисије за хартије од вредности, Фискалног савета, Регулаторног тела за електронске медије и Агенције за енергетику Републике Србије, као и о томе да укупан број запослених, односно радно ангажованих из става 4. наведеног члана код тих корисника буде већи од процента, односно броја из ст. 4. и 6. одлучује одбор Народне скупштине надлежан за административно-буџетска питања. Ставом 4. предвиђено је да почев од 1. јануара 2021. године укупан број запослених на одређено време (изузев у својству приправника), лица ангажованих по уговору о делу, уговору о привременим и повременим пословима, преко омладинске и студентске задруге, као и посредством агенције за привремено запошљавање и лица ангажованих по другим основама, код корисника јавних средстава, не може бити већи од 10% укупног броја запослених на неодређено време, осим изузетно, уз сагласност тела Владе, на предлог надлежног органа, уз претходно прибављено мишљење Министарства; став 6. предвиђа да корисник јавних средстава који има мање од 50 запослених на неодређено време може да има највише до седам запослених, односно ангажованих лица у смислу става 4. овог члана.

Одбор је, ценећи поднети захтев, на основу овлашћења из члана 27к став 9. Закона о буџетском систему, дао тражену сагласност Поверенику за заснивање радног односа на неодређено време са седам нових лица, према структури из захтева, с тим да је запошљавање наведеног броја извршилаца условљено постојањем одговарајућих финансијских средстава за исплату плата, са припадајућим порезима и доприносима за новозапослене, у складу са средствима обезбеђеним Законом о буџету Републике Србије за 2023. годину, опредељеним за рад Повереника и Кадровским планом за 2023. годину, на који је Министарство финансија дало сагласност( акт Број: 119-05-00022/2023-03 од 22. фебруара 2023. године).